Ehdotus NEUVOSTON PÄÄTÖS luvan antamisesta Alankomaiden kuningaskunnalle soveltaa yhteisestä arvonlisäverojärjestelmästä annetun direktiivin 2006/112/EY 193 artiklasta poikkeavaa toimenpidettä /* COM/2012/0766 final - 2012/0355 (NLE) */





PERUSTELUT 1. EHDOTUKSEN TAUSTA Ehdotuksen perustelut ja tavoitteet Neuvosto voi yhteisestä arvonlisäverojärjestelmästä 28. marraskuuta 2006 annetun neuvoston direktiivin 2006/112/EY, jäljempänä ’alv-direktiivi’, 395 artiklan 1 kohdan mukaisesti antaa yksimielisesti komission ehdotuksesta jäsenvaltiolle luvan ottaa käyttöön mainitusta direktiivistä poikkeavia erityistoimenpiteitä veronkannon yksinkertaistamiseksi tai tietyntyyppisten veropetosten tai veron kiertämisen estämiseksi. Alankomaiden kuningaskunta, jäljempänä ’Alankomaat’, pyysi kirjeissään, jotka komissio kirjasi saapuneiksi 12. heinäkuuta 2012 ja 4. lokakuuta 2012, lupaa soveltaa alv-direktiivin 193 artiklasta poikkeavaa toimenpidettä. Komissio antoi alv-direktiivin 395 artiklan 2 kohdan mukaisesti Alankomaiden pyynnön tiedoksi muille jäsenvaltioille 17. lokakuuta 2012 päivätyllä kirjeellä. Komissio ilmoitti Alankomaille 19. lokakuuta 2012 päivätyllä kirjeellä saaneensa kaikki pyynnön arviointia varten tarvitsemansa tiedot. Yleinen tausta Alv-direktiivin 193 artiklan mukaan yleisenä sääntönä on, että verovelvollinen, joka suorittaa tavaroiden luovutuksen, on velvollinen maksamaan arvonlisäveron veroviranomaisille. Alankomaiden pyytämän poikkeuksen tarkoituksena on siirtää arvonlisäveron maksamisvelvollisuus sille verovelvolliselle, jolle tavarat luovutetaan, mutta ainoastaan tietyin edellytyksin ja pelkästään tiettyjen tuotteiden, erityisesti matkapuhelinten ja integroitujen piirien, pelikonsolien ja mobiilikäyttöön tarkoitettujen mikrotietokoneiden osalta. Alankomaiden mukaan monet yritykset syyllistyvät kyseisillä kaupan aloilla veropetoksiin, sillä ne eivät maksa myymistään tuotteista arvonlisäveroa veroviranomaisille. Niiden verovelvolliset asiakkaat, joilla on vähennysoikeus, ovat kuitenkin saaneet pätevän laskun, jolloin niillä on yhä oikeus verovähennykseen. Törkeimmässä muodossaan tällaiset veropetokset ovat niin kutsutussa karusellijärjestelmässä, jossa samat tavarat luovutetaan useaan kertaan maksamatta niistä arvonlisäveroa veroviranomaisille. Poikkeuksella poistettaisiin mahdollisuus tämäntyyppisiin veropetoksiin määräämällä henkilö, jolle tavarat luovutetaan, velvolliseksi maksamaan arvonlisävero tällaisissa tapauksissa. Pyydetty poikkeus on matkapuhelinten ja integroitujen piirien osalta hyvin samankaltainen kuin Itävallalle, Saksalle, Italialle ja Yhdistyneelle kuningaskunnalle 22. marraskuuta 2010 annetulla neuvoston täytäntöönpanopäätöksellä 2010/710/EU myönnetty poikkeus. FIODin (Fiscale Inlichtingen- en Opsporingsdienst, Hollannin verotieto- ja verotutkintavirasto) tekemien tarkastusten perusteella Alankomaat myös totesi, että petokset olivat siirtyneet pelikonsoleihin, sylimikroihin ja taulutietokoneisiin, ja pyysi, että nämä tuotteet lisättäisiin poikkeusta koskevaan lupaan. Riittävän suuren kynnysarvon (10 000 euroa) pitäisi estää petosten siirtyminen vähittäiskauppaan. Samaan aikaan Alankomaat kuitenkin myöntää, etteivät yksittäiset poikkeukset, joiden soveltamisalaa laajennetaan jatkuvasti, ole tyydyttävä ratkaisu EU:n laajuisiin petoksiin pitkällä aikavälillä. Sen vuoksi Alankomaat on myöntynyt siihen, että poikkeusta sovellettaisiin vain vähän aikaa ja että se päättyisi samaan aikaan kuin edellä mainittu poikkeus eli 31. päivänä joulukuuta 2013, jotta tulevaisuudessa olisi mahdollista ottaa käyttöön vaihtoehtoisia ja yhdenmukaisempia alv-petosten torjuntatoimia. Tässä yhteydessä olisi viitattava komission ehdotukseen alv-direktiivin muuttamisesta (KOM(2009) 511), jotta kaikki halukkaat jäsenvaltiot voisivat soveltaa käännettyä verovelvollisuutta tiettyihin petosalttiisiin tavaroihin ja palveluihin tarvitsematta hakea poikkeusta. Ehdotus hyväksyttiin osittain 16. maaliskuuta 2010 annetulla neuvoston direktiivillä 2010/23/EU, jossa käännetyn verovelvollisuuden soveltaminen kuitenkin rajoitettiin kasvihuonekaasujen päästöoikeuksiin. Neuvosto sitoutui pöytäkirjaan merkityssä lausumassa jatkamaan keskusteluja ehdotuksen muista osista. Komission näkemyksen mukaan ainoa toimenpide, joka voi olla tällä alalla tehokas EU:n tasolla, on mainitun ehdotuksen hyväksyminen sen sijaan, että sovellettaisiin epäyhtenäistä lähestymistapaa, joka perustuu yksittäisten poikkeusten myöntämiseen ja jonka vaikutus muihin jäsenvaltioihin saattaa olla huomattava. Sen vuoksi komissio pyytää neuvostoa jatkamaan neuvotteluja pikaisesti. Yhdistettynä nopean reagoinnin mekanismia koskevaan ehdotukseen (COM(2012) 428) arvonlisäveroa koskevia missing trader -petoksia voitaisiin torjua niin pitkällä kuin lyhyelläkin aikavälillä. 2. KUULEMISTEN JA VAIKUTUSTENARVIOINTIEN TULOKSET Intressitahojen kuuleminen Ei koske tätä ehdotusta. Vaikutusten arviointi Ehdotetun päätöksen tavoitteena on torjua alv-petoksia, minkä vuoksi se saattaa vaikuttaa myönteisesti alv-tuloihin. Toimenpiteet vaikuttavat kuitenkin myös yrityksiin, koska kyseiset järjestelyt poikkeavat tavanomaisiin tavaroiden luovutuksiin sovellettavista järjestelyistä. Tämä mutkistaa sellaisten yritysten kirjanpitoa, joiden liiketoimintaan kuuluu muitakin kuin poikkeuksen soveltamisalaan kuuluvia tavaroita. Myös suunnitellut valvontamekanismit lisäävät tällaisten yritysten velvoitteita. Näin ollen on selvää, ettei poikkeus vastaa 395 artiklassa säädettyjä yksinkertaistamistoimenpiteitä, vaan sillä pyritään ainoastaan torjumaan veropetoksia. 3. EHDOTUKSEN OIKEUDELLINEN SISÄLTÖ Ehdotetun toimen lyhyt kuvaus Luvan antaminen Alankomaille soveltaa alv-direktiivin 193 artiklasta poikkeavaa toimenpidettä, jossa on kyse käänteisen verovelvollisuuden soveltamisesta tiettyjen tavaroiden kotimaisiin luovutuksiin. 4. TALOUSARVIOVAIKUTUKSET Ehdotuksella ei ole kielteistä vaikutusta EU:n talousarvioon. 5. VALINNAISET TIEDOT Ehdotus sisältää raukeamislausekkeen. 2012/0355 (NLE) Ehdotus NEUVOSTON PÄÄTÖS luvan antamisesta Alankomaiden kuningaskunnalle soveltaa yhteisestä arvonlisäverojärjestelmästä annetun direktiivin 2006/112/EY 193 artiklasta poikkeavaa toimenpidettä EUROOPAN UNIONIN NEUVOSTO, joka ottaa huomioon Euroopan unionin toiminnasta tehdyn sopimuksen, ottaa huomioon yhteisestä arvonlisäverojärjestelmästä 28 päivänä marraskuuta 2006 annetun neuvoston direktiivin 2006/112/EY[1] ja erityisesti sen 395 artiklan 1 kohdan, ottaa huomioon Euroopan komission ehdotuksen, sekä katsoo seuraavaa: (1) Alankomaat pyysi kirjeissään, jotka komissio kirjasi saapuneiksi 12 päivänä heinäkuuta 2012 ja 4 päivänä lokakuuta 2012, lupaa ottaa käyttöön direktiivin 2006/112/EY 193 artiklasta poikkeava erityistoimenpide, joka koskee sitä, kuka on arvonlisäverovelvollinen. (2) Komissio antoi direktiivin 2006/112/EY 395 artiklan 2 kohdan mukaisesti Alankomaiden pyynnön tiedoksi muille jäsenvaltioille 17 päivänä lokakuuta 2012 päivätyllä kirjeellä. Komissio ilmoitti Alankomaille 19 päivänä lokakuuta 2012 päivätyllä kirjeellä saaneensa kaikki pyynnön arviointia varten tarpeellisina pitämänsä tiedot. (3) Direktiivin 2006/112/EY 193 artiklassa säädetään yleisenä sääntönä, että tavaroita luovuttava tai palveluita suorittava verovelvollinen on velvollinen maksamaan arvonlisäveron veroviranomaisille. Alankomaiden pyytämän poikkeuksen tarkoituksena on siirtää tietyissä olosuhteissa arvonlisäveron maksamisvelvollisuus tiettyjen tavaroiden luovutusten vastaanottajalle erityisesti matkapuhelinten, integroitujen piirien, pelikonsolien ja mobiilikäyttöön tarkoitettujen mikrotietokoneiden osalta. (4) Alankomaiden mukaan suuri määrä näiden alojen toimijoita harjoittaa petollista toimintaa myymällä näitä tuotteita maksamatta veroviranomaisille niistä arvonlisäveroa. Näiden toimijoiden asiakkailla on kuitenkin oikeus saada verovähennys, koska niillä on hallussaan pätevä lasku. Törkeimmässä muodossa tavarat luovutetaan niin kutsutussa karusellijärjestelmässä useaan kertaan maksamatta arvonlisäveroa. Hollannin verotutkintavirasto on pannut tässä yhteydessä merkille, että petoksissa on siirrytty matkapuhelimista ja integroiduista piireistä pelikonsoleihin ja mobiilikäyttöön tarkoitettuihin mikrotietokoneisiin. Pyydetyllä poikkeuksella poistettaisiin mahdollisuus tämäntyyppisiin veropetoksiin määräämällä henkilö, jolle tavarat luovutetaan, arvonlisäverovelvolliseksi tällaisissa tapauksissa. (5) Jotta varmistettaisiin poikkeuksen tehokkuus ja estettäisiin se, että tällaiset veropetokset siirtyvät vähittäismyyntitasolle tai muihin tuotteisiin, Alankomaiden olisi otettava käyttöön asianmukaiset valvonta- ja selontekovelvoitteet. Lisäksi vähimmäiskynnysarvon pitäisi pienentää sen riskiä, että petokset siirtyvät vähittäiskauppaan. (6) Lupa on voimassa vain hyvin lyhyen aikaa, koska edelleen on epäselvää, miten käännetty verovelvollisuus vaikuttaa arvonlisäverojärjestelmien toimintaan niitä soveltavissa tai muissa jäsenvaltioissa. Päättymispäivä on sama kuin matkapuhelimille ja integroiduille piireille myönnettyjen samankaltaisten poikkeusten päättymispäivä, jotta tulevaisuudessa voidaan kehittää pidemmälle meneviä ja yhdenmukaisempia petostentorjuntatoimia. (7) Poikkeus ei vaikuta kielteisesti arvonlisäverosta saataviin unionin omiin varoihin, ON HYVÄKSYNYT TÄMÄN PÄÄTÖKSEN: 1 artikla Poiketen siitä, mitä direktiivin 2006/112/EY 193 artiklassa säädetään, Alankomaille annetaan lupa nimetä arvonlisäverovelvolliseksi verovelvollinen, jolle luovutetaan seuraavia tavaroita: a).......... matkapuhelimia, jotka ovat toimiluvan saaneissa verkoissa käytettäviksi tarkoitettuja tai tällaiseen käyttöön muunnettuja laitteita, joita käytetään tietyillä taajuuksilla ja joilla voi myös olla muita käyttötarkoituksia; b).......... integroituja piirejä, kuten mikroprosessoreja ja keskusyksikköjä, ennen kuin ne asennetaan loppukäyttäjille tarkoitettuihin tuotteisiin; c).......... pelikonsoleita, jotka on objektiivisten ominaisuuksiensa tai pääasiallisten toimintojensa puolesta tarkoitettu video- tai muiden tietokonepelien pelaamiseen ja joilla voi myös olla muita käyttötarkoituksia; d).......... sylimikroja ja taulutietokoneita. Poikkeusta sovelletaan tavaroiden luovutuksiin, joiden veron peruste on vähintään 10 000 euroa. 2 artikla Edellä 1 artiklassa säädetty poikkeus edellyttää, että Alankomaat ottaa käyttöön asianmukaiset ja tehokkaat valvonta- ja selontekovelvoitteet sellaisten verovelvollisten osalta, jotka luovuttavat tavaroita, joihin sovelletaan tämän päätöksen mukaista käännettyä verovelvollisuutta. 3 artikla Tämä päätös tulee voimaan päivänä, jona se annetaan tiedoksi. Tämän päätöksen voimassaolo päättyy päivänä, jona unionin säännöt, joissa kaikkien jäsenvaltioiden sallitaan toteuttaa tällaisia direktiivin 2006/112/EY 193 artiklasta poikkeavia toimenpiteitä, tulevat voimaan, viimeistään kuitenkin 31 päivänä joulukuuta 2013. 4 artikla Tämä päätös on osoitettu Alankomaiden kuningaskunnalle. Tehty Brysselissä Neuvoston puolesta Puheenjohtaja [1] EUVL L 347, 11.12.2006, s. 1.